SET บ่ายแกว่งแคบ ไร้ปัจจัยใหม่หนุน โบรกฯ แนะ “ซื้อ” BEAUTY เป้า 15 บ.
SET บ่ายแกว่งแคบ fund flow ไหลออก ลบ ไร้ปัจจัยใหม่หนุน พร้อมให้แนวรับ 1,467 และ 1,465 จุด โบรกฯ แนะ “ซื้อ” BEAUTY ชูเป้า 15 บ.
15 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (15 พ.ย.) รีบาวด์จำกัดก่อนแกว่งลบ ไร้ปัจจัยใหม่ จบรอบเก็งงบ Q3/59 จึงเกิดแรงขาย ประกอบกับ fund flow ไหลออกเรื่อยๆ ส่วนเม็ดเงิน RMF-LTF ช่วงก่อนหน้าก็ซื้อไปมากแล้ว ทิศทางช่วงบ่ายคาดแกว่งแคบ พร้อมให้แนวรับ 1,467 และ 1,465 จุด
 
นางภรณี ทองเย็น รองกรรมการผู้อำนวยการสายงานวิจัย บล.เอเซีย พลัส เปิดเผยว่า ตลาดหุ้นไทยวันนี้รีบาวด์ก่อนจะแกว่งตัวในทิศทางขาลง เนื่องจากไร้ปัจจัยใหม่หลังรู้ผลเลือกตั้งประธานาธิบดีสหรัฐฯไปแล้ว การเคลื่อนไหวของดัชนีระยะนี้เป็นไปตามคาดการณ์นโยบายของนายโดนัลด์ ทรัมป์ แต่ก็ต้องรอดูว่าจะทำตามที่หาเสียงไว้ได้จริงหรือไม่
ขณะที่จบรอบเก็งกำไรผลประกอบการไตรมาส 3/59 จึงเกิดแรงขาย Sell on fact ออกมา ประกอบกับ กระแสเงินทุนต่างชาติยังไหลออกเรื่อยๆ หลังดัชนีขึ้นไปชน 1,500 จุดแต่ยืนไม่อยู่และปรับตัวลงมาอย่างต่อเนื่อง ส่วนเม็ดเงินจากกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) ช่วงที่ผ่านมาก็ซื้อเข้าไปมากแล้วในช่วงที่ตลาดปรับฐานลงไปแรงก่อนหน้านี้ ทิศทางช่วงบ่ายแกว่งแคบอิงทางทรงกับลง แต่ถึงอาจจะบวกได้ก็คงไม่มากเพราะขาดปัจจัยหนุน โดยให้แนวรับ 1,467 และ 1,465 จุด หลังจากหลุด 1,480 จุด ลงมาแล้ว
 
บล.ธนชาตระบุในบทวิเคราะห์ (15 พ.ย.) ว่าSET ภาคเช้าปรับสูงขึ้นตั้งแต่เปิดตลาด แต่ยังไม่สามารถแนวต้านที่ 1,480 จุด ได้ในช่วงเช้าวานนี้ ขณะที่ถ้าพิจารณาในทางเทคนิคการปรับลดลงต่ำกว่าแนวรับที่ 1,480 จุด ตั้งแต่เมื่อวานนี้ถือว่าเป็นสัญญาณ “พักฐาน” ประเมินแนวรับหลักที่เส้นค่าเฉลี่ย 200 วัน (EMA 200) ที่ 1,455 จุด
ในขณะเดียวกัน แนะนำ “ซื้อ” BEAUTY ด้วยเป้าหมายพื้นฐาน 15.0 บาท ด้วยปัจจัยสนับสนุนจาก 1) ผลการดำเนินงานไตรมาส 3/59 ที่ 210 ล้านบาท +106% จากช่วงเดียวกันของปีก่อนและ +52% q-q ดีกว่าที่คาดการณ์ไว้ ด้วยยอดขายต่อสาขาเดิมที่เติบโต 34.2% y-y และการขยายตัวของสาขา 8% เป็น 323 สาขา ในช่วง 12 เดือนที่ผ่านมา 2) การประหยัดต่อขนานหนุนอัตรากำไร (Gross margin) ที่ทำจุดสูงสุดใหม่ที่ 67.4% 3) ผลการดำเนินงาน ไตรมาส 4/59 มีแนวโน้มเติบโตต่อเนื่อง ขณะที่เราไม่กังวลต่อยอดขายให้กับนักท่องเที่ยวจีน เนื่องจากกลุ่มลูกค้าของ BEAUTY เป็นคนละกลุ่มกับกลุ่มทัวร์ 0 เหรียญ และ 4) ทางเทคนิค ราคาหุ้นทำจุดสูงสุดใหม่ เป้าหมายระยะสั้นที่ 12.5/13.0 หรือถัดไปที่ 14.0 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BANPU มูลค่าการซื้อขาย 3,414.72 ล้านบาท ปิดที่  19.10 บาท ลดลง  0.60 บาท
DTAC  มูลค่าการซื้อขาย 1,786.69 ล้านบาท ปิดที่  34.50 บาท ลดลง  3.50 บาท
TRUE  มูลค่าการซื้อขาย 1,233.64 ล้านบาท ปิดที่   7.10 บาท เพิ่มขึ้น 0.05 บาท
THAI  มูลค่าการซื้อขาย 1,179.84 ล้านบาท ปิดที่  23.10 บาท ลดลง  0.60 บาท
CPALL มูลค่าการซื้อขาย 1,156.16 ล้านบาท ปิดที่  60.25 บาท ลดลง  0.25 บาท
 